text: Vejlegården skal genåbne på international kampdag
  02 april 2013 kl. 17.09
  Restaurant Vejlegårdens Støttegruppe har foreløbig indsamlet 150.000 kr. til genåbningen. Nu mangler der kun 50.000 kr. i startkapital.
  Talsmanden for støttegruppen Frank Schwaner fortæller til Vejle Amts Folkeblad, at restauranten skal genåbne den 1. maj på arbejdernes internationale kampdag, fordi der er en god symbolik i det.
  Støttegruppen håber i løbet af denne uge at få en aftale på plads med både ejeren og Amin Skov, som tænkes ansat som bestyrer.
  Vejlegården, der blev landskendt på grund af en faglig strid med 3F, har været lukket siden der natten til den 22. december udbrød brand i restauranten.
  